Mike Pence, varaforseti Bandaríkjanna, hyggst vera viðstaddur þegar þau Joe Biden og Kamala Harris verða sett í embætti forseta og varaforseta þann 20. þessa mánaðar. Þetta hafa fréttastofur eftir háttsettum en ónafngreindum embættismanni í Washington.
Pence stýrði sameiginlegum fundi beggja deilda Bandaríkjaþings aðfaranótt fimmtudags, þar sem hann staðfesti formlega kjör Bidens, eins og lög og hefðir mæla fyrir um. Nokkur töf varð þó á þessum gjörningi vegna hóps af æstu stuðningsfólki Donalds Trumps, sem réðist inn í þinghúsið á miðvikudag til að freista þess að stöðva athöfnina. Trump hafði áður krafist þess af Pence að hann neitaði að staðfesta kjör Bidens, þrátt fyrir að varaforsetinn hefði hvorki völd né lögmætar ástæður til þess. Trump lýsti því yfir á föstudag að hann hygðist ekki mæta á innsetningarathöfn eftirmanns síns. Biden sagðist feginn því að Trump ætlaði ekki að mæta en tók fram að hann myndi að sama skapi fagna því, ef Mike Pence myndi þekkjast boðið um að vera viðstaddur athöfnina. Fátítt er að fráfarandi forsetar mæti ekki á innsetningarathöfn eftirmanna sinna. Það gerðist síðast árið 1974, þegar Richard Nixon, sem þá hafði hrökklast úr embætti vegna brota í embætti, lét ekki sjá sig á innsetningarathöfn varaforseta síns, Geralds Fords.